**დანართი №11**

# ტექნიკური დავალების ნიმუში აუდიტორის შესარჩევად

# ტექნიკური დავალება

**№\_\_\_ პროექტის ფინანსური ანგარიშგების აუდიტისთვის**

**I. შესავალი**

1. *[წამყვანი უმაღლესი საგანმანათლებლო დაწესებულების დასახელება]* ესაჭიროება აუდიტორი, რომელიც განახორციელებს კონკურენტული ინოვაციის ფონდის (შემდგომში - CIF) დაფინანსებული პროექტის ფინანსური ანგარიშგების აუდიტს.

* CIF პროექტის ნომერი \_\_\_\_\_\_\_\_\_\_\_\_\_\_\_\_\_\_\_\_

2. აუდიტორმა უნდა წარმოადგინოს პროექტის ფინანსურ ანგარიშგებაზე აუდიტორული დასკვნა და წერილი მენეჯმენტისთვის.

**II.** **ამოცანები**

3. პროექტის ფინანსური ანგარიშგების ამოცანაა, რომ აუდიტორს ჰქონდეს შესაძლებლობა, გამოხატოს მოსაზრება ზემოაღნიშნული პროექტის ფინანსური მდგომარეობის, მიღებული თანხებისა და ხარჯვითი ნაწილის შესახებ.

4. პრეტენდენტმა უნდა წარმოადგინოს წინადადება და სამუშაო გეგმა აუდიტორული მომსახურების გასაწევად, რომელიც, მათ შორის, მოიცავს შემდეგ საკითხებს:

* თუ რა ფარგლებში (ასეთის არსებობის შემთხვევაში) არ იქნება გათვალისწინებული შეთანხმებული აუდიტის სტანდარდი და გამოყენებული იქნება ალტერნატიული სტანდარტი;
* ჩატარდება თუ არა აუდიტი დასრულებული აუდიტის სახით (ეს გულისხმობს, მითითებას, ჩაატარებენ თუ არა აუდიტორები აუდიტს ფინანსური წლის დასრულების შემდეგ, შესაბამისი საბუღალტრო ჩანაწერების დახურვისას ან დახურვის შემდგომ);
* ფინანსური წლის დასრულების შემდეგ აუდიტის ჩატარების შემთხვევაში, დამატებით ჩატარდება თუ არა ერთი ან რამდენიმე შუალედური აუდიტი ფინანსური წლის განმავლობაში. ძირითადი მიზანია, შემოწმდეს მიმდინარე სისტემები და შიდა კონტროლის პროცესი, ასევე წლის ბოლოს შემსუბუქდეს წნეხი დაწესებულების თანამშრომლებზე და აუდიტორებზე;
* როგორ სთავაზობს აუდიტორი დამკვეთს აუდიტის განხორციელებასთან დაკავშირებული ოფიციალური მოთხოვნების გათვალისწინებას (მაგ., სერთიფიკატები, რომლებიც მოითხოვება კომპანიის წესდებით და დაკავშირებულია სააქციო კაპიტალთან), ან დამკვეთის ისეთი სახელშეკრულებო ვალდებულებების შესრულებას, რაც შესაძლოა მათზე ირიბად ვრცელდებოდეს (მაგ., მსოფლიო ბანკის მოთხოვნები აუდიტის განხორციელებასთან დაკავშირებით);
* კონკრეტული მოქმედებები, რომლებიც მოითხოვება მესამე პირისაგან (მაგ., კომპიუტერულ სისტემებზე, ჩანაწერებზე წვდომა, ინფორმაციის გამჟღავნება, სხვ.);
* საკითხები, რომელიც განიხილება აუდიტორული დასკვნის და საბოლოო ანგარიშის ხელმოწერამდე, ასევე ვისთან უნდა იყოს აღნიშნული საკითხები განხილული;
* დასკვნებისა და ანგარიშების წარმოდგენის გრაფიკი.

**III. მომსახურების აღწერა**

5. **აუდიტის სტანდარტები და პროგრამა.** აუდიტი უნდა ჩატარდეს აუდიტის საერთაშორისო სტანდარტების (ISA) შესაბამისად, რომელიც გამოქვეყნებულია ბუღალტერთა საერთაშორისო ფედერაციის (IFAC) საერთაშორისო აუდიტის და უზრუნველყოფის სტანდარტების საბჭოს მიერ. განსაკუთრებით მნიშვნელოვანია, ყურადღება გამახვილდეს ISA 800-ზე (განსაკუთრებული მიზნით განხორციელებული აუდიტის დასკვნა) და მსოფლიო ბანკის მიერ დამტკიცებულ რელევანტურ სახელმძღვანელო დოკუმენტებზე. პროექტის აუდიტის განხორციელებისას, ყურადღება უნდა გამახვილდეს შემდეგ საკითხებზე:

ა) საქართველოს განათლებისა და მეცნიერების სამინისტროს (შემდგომში - სამინისტრო) მხრიდან მიღებული თანხები გამოყენებულია საგრანტო ხელშეკრულების პირობების შესაბამისად, ეკონომიურობისა და ეფექტიანობის პრინციპის გათვალისწინებით, და მხოლოდ იმ მიზნით, რისთვისაც გრანტი იყო გამოყოფილი.

ბ) თანადაფინანსება (არსებობის შემთხვევაში) მიღებულია და გამოყენებულია საგრანტო ხელშეკრულების პირობების შესაბამისად, ეკონომიურობისა და ეფექტიანობის პრინციპის გათვალისწინებით, და მხოლოდ იმ მიზნით, რისთვისაც დაფინანსება იყო გამოყოფილი.

გ) საქონელი და მომსახურება შესყიდულია შესაბამისი შეთანხმების მიხედვით;

დ) პროექტის ფარგლებში ყველა დოკუმენტი, ჩანაწერი, ანგარიშები (აღრიცხვა) ინახება სათანადო წესით;

ე) პროექტის ფინანსური ანგარიშგება მომზადებულია საყოველთაოდ მიღებული სააღრიცხვო პრინციპებისა და პრაქტიკის მიხედვით, იძლევა ზუსტ და სამართლიან ინფორმაციას პროექტის ფინანსურ მდგომარეობასა და დასრულებული წლის შესაბამის რესურსებსა და დანახარჯებზე;

ვ) პროექტის ფინანსურ მართვასთან დაკავშირებით ხელშეკრულებით გათვალისწინებული ვალდებულებების შესრულების შეფასება;

ზ) სამინისტროს სააღრიცხვო და ადმინისტრაციული პროცედურების ფარგლების, ეფექტიანობისა და სანდოობის შეფასება;

თ) რესურსების გამოყენების ეფექტურობისა და ეფექტიანობის შესახებ ანგარიშის წარმოდგენა;

ი) კომენტარების წარმოდგენა შესამოწმებელი სუბიექტის მიერ ბუღალტრული აღრიცხვის პრინციპების გამოყენების შესახებ (თუ მიღებულია ბუღალტრული აღრიცხვის სხვა პრინციპები, წარმოადგინოს კომენტარები ფინანსურ ანგარიშგებაზე გავლენის შესახებ, რომელიც გამოწვეულია ბუღალტრული აღრიცხვის საერთაშორისო სტანდარტებიდან გადახრით);

კ) შიდა კონტროლის ფინანსური და ადმინისტრაციული სისტემების განხილვა.

6. აუდიტის პროგრამა უნდა ითვალისწინებდეს არსებითი შეუსაბამობების რისკს, რომელიც გამომდინარეობს შეცდომებიდან ან თაღლითური პრაქტიკიდან. ის უნდა მოიცავდეს პროცედურებს, რომლებიც შემუშავებულია არსებითი შეუსაბამობების (არსებობის შემთხვევაში) დაფიქსირებისას გონივრული რეაგირების უზრუნველსაყოფად.

7. **ბუღალტრული აღრიცხვის პოლიტიკა და ცვლილებები***.* აუდიტორმა უნდა გაანალიზოს პროექტის სააღრიცხვო პოლიტიკა და დაადასტუროს, რამდენად იქნა გამოყენებული პროექტის დამტკიცებული სააღრიცხვო პოლიტიკა. ამასთან, აუდიტორმა უნდა მიუთითოს, თუ რა გავლენა ჰქონდა შეთანხმებული აღრიცხვის სტანდარტებისგან ნებისმიერი არსებითი ხასიათის გადახვევას პროექტის ფინანსურ ანგარიშგებაზე. აუდიტორმა ასევე, უნდა შეაფასოს სააღრიცხვო პოლიტიკის ნებისმიერი ცვლილება, როგორც ფისკალური წლის განმავლობაში, ასევე წლიდან წლამდე განხორციელებული ცვლილებები.

8. **პროექტის ფინანსური ანგარიშგება**. პროექტის ფინანსური ანგარიშგება უნდა მომზადდეს საკასო მეთოდით, საჯარო სექტორის ბუღალტრული აღრიცხვის სტანდარტების შესაბამისად (IPSAS), რომელიც მიღებულია ბუღალტერთა საერთაშორისო ფედერაციის (IFAC) მიერ. გარდა გადახდის დოკუმენტებისა და განაცხადებისა, პროექტის ფინანსური ანგარიშგება უნდა მოიცავდეს ინფორმაციას შესაბამისი დაფინანსების წყაროსა და სახსრების გამოყენების შესახებ, როგორც მიმდინარე ფისკალური წლისთვის, ასევე, ჯამურად, სადაც განცალკევებით იქნება წარმოდგენილი შედარება პროექტის ბიუჯეტს, გრანტის სახით რეალურად მიღებულ დაფინანსებასა და თანადაფინანსების სახსრებს შორის, ასევე, ხარჯების გამოყენება ძირითადი კატეგორიების მიხედვით.

9. აუდიტორმა ყურადღება უნდა გაამახვილოს შემდეგ საკითხებზე:

* განხორციელდა თუ არა ხარჯვა სრულად და უშუალოდ პროექტის მიზნების მისაღწევად;
* რამდენად იქნა მოპოვებული აუდიტის მიზნებისათვის აუცილებელი ინფორმაცია და განმარტებები;
* შენახულია თუ არა აუდიტის მიზნებისთვის საჭირო ჩანაწერები და დოკუმენტები.

10. **წერილი მენეჯმენტს**. აუდიტის დასრულებასთან ერთად, აუდიტორი მოამზადებს წერილს მენეჯმენტისთვის, სადაც დეტალურად იქნება წარმოდგენილი:

ა) აუდიტის განხორციელების დროს ბუღალტრული აღრიცხვის და შიდა კონტროლის სისტემებში გამოვლენილი ნებისმიერი არსებითი სისუსტე;

ბ) რეკომენდაციები იდენტიფიცირებული სისუსტეების აღმოსაფხვრელად;

გ) მენეჯმენტის წინა წერილებში მოცემული მნიშვნელოვანი საკითხების მიმართულებით არსებული მდგომარეობა;

დ) პრაქტიკული რეკომენდაციები, იმ ნაბიჯების შესახებ, რომლებიც შესაძლოა გადაიდგას პროექტის შეთანხმებულ სააღრიცხვო პოლიტიკასთან არსებითად შესაბამისობის უზრუნველსაყოფად, ამგვარი ცვლილებების განხორციელებისათვის საჭირო დროის მითითებით;

ე) შესაბამის შეთანხმებაში მოცემული თითოეული ფინანსური ვალდებულების შესრულების დონე და გაუმჯობესებისათვის საჭირო რეკომენდაციები;

ვ) საკითხები, რომლებიც აუდიტორმა აღმოჩინა აუდიტის განხორციელების პროცესში და რომელთაც პროექტის განხორციელებაზე არსებითი ზეგავლენა გააჩნია;

ზ) ნებისმიერი სხვა საკითხი, რომელსაც აუდიტორი მიიჩნევს, რომ ყურადსაღებია პროექტის მართვის ჯგუფისთვის; და

თ) ნებისმიერი საკითხი, რომელსაც აუდიტორი მიიჩნევს, რომ ყურადსაღებია სამინისტროსა და მსოფლიო ბანკისათვის.

11. **ფინანსურ ვალდებულებებთან შესაბამისობა***.* აუდიტორმა უნდა დაადასტუროს პროექტის სამართლებრივ დოკუმენტაციაში წარმოდგენილ თითოეულ ფინანსურ ვალდებულებასთან შესაბამისობა. თუ ასეთი იარსებებს, აუდიტორმა მოთხოვნილი და ფაქტობრივი შესრულების შედარების გზით, ფინანსური წლის ჭრილში, უნდა ასახოს ნებისმიერი შეუსაბამობა თითოეულ ფინანსურ ვალდებულებასთან მიმართებით.

12. **ფინანსურ უზრუნველყოფასთან შესაბამისობა*.*** აუდიტორმა უნდა დაადასტუროს პროექტის სამართლებრივ დოკუმენტაციაში წარმოდგენილ თითოეულ ფინანსურ უზრუნველყოფასთან შესაბამისობა. თუ ასეთი იარსებებს, აუდიტორმა მოთხოვნილი და ფაქტობრივი შესრულების შედარების გზით, აუდიტორმა *[მიუთითეთ კონკრეტულად]* მოთხოვნილი და ფაქტობრივი შესრულების შედარების გზით, უნდა ასახოს ნებისმიერი შეუსაბამობა სამინისტროს და/ან მსოფლიო ბანკის მოთხოვნებთან.

13. **თანხების მიზნობრივი გამოყენება.** აუდიტორი დაადასტურებს ან სხვაგვარად მიუთითებს, რომ:

* ყველა გარე წყაროდან მიღებული სახსრები გამოყენებულია საგრანტო ხელშეკრულების პირობების შესაბამისად, ეკონომიურობისა და ეფექტიანობის პრინციპის გათვალისწინებით, და მხოლოდ იმ მიზნით, რისთვისაც დაფინანსება იყო გამოყოფილი;
* თანადაფინანსება მიღებულია და გამოყენებულია საგრანტო ხელშეკრულების პირობების შესაბამისად, ეკონომიურობისა და ეფექტიანობის პრინციპის გათვალისწინებით, და მხოლოდ იმ მიზნით, რისთვისაც დაფინანსება იყო გამოყოფილი; და
* საქონელი და მომსახურება შესყიდულია შესაბამისი საგრანტო ხელშეკრულებით გათვალისწინებული წესით.

14. **ჩანაწერების შენახვა**. აუდიტორი ყურადღებას გაამახვილებს, თუ რამდენად არის პროექტის აქტივობებთან დაკავშირებული ყველა საჭირო დოკუმენტი, ჩანაწერი და აღრიცხვა შენახული, საბუღალტრო ჩანაწერებსა და პროექტის ფინანსურ ანგარიშგებას შორის მკაფიო კავშირის უზრუნველყოფით. აღნიშნული მოიცავს: (1) გამოთვლებსა და გადაანგარიშებას - მათ შორის, მათემატიკური სიზუსტის შემოწმებას დაანგარიშგების, აღრიცხვის და ჩანაწერების შენახვის დროს; (2) დადარება - მათ შორის, სხვადასხვა ანგარიშის დაკავშირება ერთმანეთთან, ქვეანგარიშების დაკავშირება ძირითად ანგარიშებთან და შიდა ჩანაწერების დაკავშირება გარე დოკუმენტებთან; (3) ფიზიკურ დაკვირვებას - მათ შორის, ქონების ინსპექტირება ან ინვენტარიზაცია, როგორიცაა, მასალები, ინვენტარი, შენობები, ქონება და დანადგარები; (4) დადასტურებას - მათ შორის, ბალანსის ან გარიგების პირდაპირი შედარება მესამე პირებთან, როგორიცაა, არსებული ნაშთები, მიღებული და მისაღები ანაზღაურებები; (5) შერჩევითობას - მათ შორის, გამოკითხვა ან დოკუმენტაციის შესწავლა, რათა დადასტურდეს შესაბამისი ბალანსი; და (6) მოკვლევას - მათ შორის, ჩანაწერების, ქვე-ანგარიშების ბალანსის და სხვა დეტალების, რომელიც შეესაბამება შესაბამის ანგარიშს ან საბალანსო უწყისს.

15. **შიდა კონტროლის სისტემები***.* აუდიტორმა უნდა შეაფასოს პროექტის ფინანსური მართვის სისტემების ადეკვატურობა, შიდა კონტროლის სისტემები, მათ შორის, შეაფასოს: (1) რამდენად არის სათანადო უფლებამოსილება მიღებული და დოკუმენტირებული გარიგების გაფორმებამდე; (2) რამდენად ზუსტი და შესაბამისია ჩანაწერები, კლასიფიკაცია, შეჯამებები და ანგარიშგება; (3) რამდენად დროულად ხორციელდება შესაბამისი დონის მენეჯმენტის მიერ შიდა და გარე მტკიცებულებების შედარება; (4) რამდენად არის შესაძლებელი ბალანსის დადასტურება მესამე პირებთან; (5) რამდენად არის სათანადო დოკუმენტაცია და აუდიტის ჩანაწერები შენარჩუნებული გადახდების დასადასტურებლად; (6) რამდენად არის გადახდები დასაშვები საგრანტო ხელშეკრულების მიხედვით; (7) რამდენად აღმოაჩენენ და ასწორებენ შეცდომებს და ხარვეზებს პროექტის თანამშრომლები თავიანთი მოვალეობის შესრულებისას და რამდენად ინფორმირებულია მენეჯმენტი განმეორებადი პრობლემების ან სუსტი მხარეების შესახებ; (8) უგულებელყოფს თუ არა პროექტის მენეჯმენტი შიდა კონტროლის ნორმალურ პროცედურებსა და სტრუქტურას; და (9) აქტივები სათანადოდ არის აღრიცხული, დაცული და შესაძლებელია ფიზიკურად შემოწმდეს.

**IV.** **ექსპერტების მონაწილეობა**

16. აუდიტორი უფლებამოსილი უნდა იყოს, განახორციელოს აუდიტორული საქმიანობა საქართველოში და უნდა შეეძლოს შეთანხმებული აუდიტის სტანდარტების გამოყენება. აუდიტორს უნდა ჰყავდეს სათანადო პროფესიული კვალიფიკაციისა და გამოცდილების მქონე თანამშრომლებით, მათ შორის, დამკვეთის მსგავსი - ტიპის, ზომის და კომპლექსურობის ორგანიზაციისათვის, აუდიტის ჩატარების გამოცდილებით.

17. ამისათვის, აუდიტორმა უნდა წარმოადგინოს შემოთავაზებული აუდიტორების რეზიუმეები (CV), რომლებიც შეიმუშავებენ აუდიტორულ მოსაზრებებსა და დასკვნებს, ასევე აუდიტორულ საქმიანობაში ჩართული სხვა პირების რეზიუმეები (CV), როგორებიც არიან მაგ.: ზედამხედველები, მენეჯერები და სხვა ძირითადი პერსონალი. რეზიუმეები უნდა მოიცავდეს დეტალურ ინფორმაციას უკვე განხორციელებული აუდიტების, ასევე მიმდინარე საქმიანობის შესახებ.

18. აუდიტორი უფლებამოსილი არ არის გადაუხვიოს ხელშეკრულების პირობებს და/ან, ხელშეკრულების მიმდინარეობის დროს, ჩაანაცვლოს შემოთავაზებული და სახელშეკრულებო მოლაპარაკებების დროს შეთანხმებული ძირითადი პერსონალი.

**V. წარმოსადგენი დოკუმენტები**

19. აუდიტორის მხრიდან წარმოსადგენი დოკუმენტების გრაფიკი შემდეგია:

|  |  |
| --- | --- |
| **წარმოსადგენი დოკუმენტი** | **წარმოდგენის ვადა** |
| აუდიტორული დასკვნის და მენეჯმენტის წერილის პროექტი | პროექტის დასრულებიდან 1 თვის ვადაში |
| საბოლოო აუდიტორული დასკვნა და მენეჯმენტის წერილი | დამკვეთის მხრიდან კომენტარების მიღებიდან 10 კალენდარული დღის ვადაში |

20. ფინანსური ანგარიშგება და აუდიტორული დასკვნა წარმოდგენილ უნდა იქნეს ორ ენაზე - ქართულად და ინგლისურად. აუდიტორმა უნდა წარმოადგინოს თითოეული ანგარიშის 6 ეგზემპლარი, ორივე ენაზე და ელექტრონული ვერსია, როგორც ვორდის (Microsoft Word), ასევე, პდფ-ის (PDF) ფორმატით, და ცხრილებისათვის - ექსელის (Excel) ფორმატებით.

**VI. გადახდის პირობები**

21. ხელშეკრულება გაფორმდება ფიქსირებულ თანხაზე და გადახდა დამოკიდებული იქნება შესაბამისი პერიოდისთვის წარმოსადგენ დოკუმენტაციაზე, შემდეგი გრაფიკით:

|  |  |
| --- | --- |
| **წარმოსადგენი დოკუმენტი** | **გადახდის გრაფიკი** |
| **-** | **-** |
| საბოლოო აუდიტორული დასკვნა და წერილი მენეჯმენტს | სახელშეკრულებო ღირებულების 100% |

**VII. მხარდაჭერა დამკვეთის მხრიდან**

22. დამკვეთი აუდიტორისათვის ხელმისაწვდომს გახდის საოფისე სივრცეს მომსახურების გაწევისათვის და მიაწვდის პროექტთან დაკავშირებულ მოთხოვნილ დოკუმენტაციას.

23. აუდიტორი უნდა იყოს მიუკერძოებელი და დამოუკიდებელი აუდიტის ქვეშ მყოფი სუბიექტის მმართველობის ან ფინანსური ინტერესის ნებისმიერი ასპექტისგან. კერძოდ, აუდიტორი დამოუკიდებელი უნდა იყოს სუბიექტის კონტროლისგან. აუდიტის მიმდინარეობის დროს, აუდიტორი არ უნდა იყოს დასაქმებული დამკვეთთან, არ უნდა მოქმედებდეს როგორც დამკვეთის ხელმძღვანელი პირი, არ უნდა ჰქონდეს რაიმე ფინანსური ან ბიზნეს ურთიერთობა დამკვეთთან. აუდიტორს არ უნდა ჰქონდეს მჭიდრო პირადი ურთიერთობა ორგანიზაციის ხელმძღვანელობასთან. აუდიტორი ვალდებულია, გაამჟღავნოს ნებისმიერი საკითხის ან ისეთი ურთიერთობის შესახებ ინფორმაცია, რომელმაც შეიძლება გავლენა მოახდინოს მის დამოუკიდებლობაზე.